C 61/32
BG
Официален вестник на Европейския съюз
4.2.2022 г.
26. подчертава, що се отнася до решенията относно дефектните продукти, необходимостта от гарантиране на приоритетно повторно използване или поправка на продуктите, вместо да бъдат изхвърляни, стига това да не подкопава правата на потребителите, а употребата или поправката да не води до произвеждането на продукти с по-ниско качество; 27. изтъква необходимостта от гарантиране на наличието на резервни части, като се следи продуктите да могат да бъдат ремонтирани, а разходите за ремонта да не демотивират потребителя да избере този вариант, при зачитане на правата на потребителите по отношение на съответствието и безопасността на продуктите; препоръчва на Комисията да проучи какви мерки трябва да се предприемат, за да стане това възможно; 28. насърчава Комисията да проучи в рамките на преразглеждането на директивата за продажбата на стоки начините за по-нататъшно популяризиране на поправките и насърчаване на продукти с по-голяма степен на кръговост и устойчивост, като се спазват правата на потребителите и икономическият баланс между потребителя и предприемача; 29. подчертава значението на ролята на местните и регионалните власти в тази област и с това необходимостта от насърчаване на нови форми и поведение на потребление на местно и регионално равнище като икономиката на споделянето; 30. препоръчва да се подкрепят търговските модели, които дават възможност за закупуване на услуга, а не на стока, чрез насърчаване на поправките и действията на организациите от социалната икономика, както и пазарите на стоки втора употреба; 31.
подчертава необходимостта от опис на местните добри практики в областта на поправките и кръговата икономика;
32. подчертава значението на разширяването на обхвата на местните действия в областта на потреблението към икономиката на услугите, например в областта на санирането на сградите и адаптирането на потребителските жилища към по-екологосъобразно и цифровизирано общество, по-специално чрез укрепване на инструментите за осведомяване на потребителите; 33. насърчава инициативите в подкрепа на местната търговия с цел подобряване на позицията на потребителите на пазара, опазване на околната среда и насърчаване на занаятчийството; 34. подчертава ролята, която регионалните и местните власти могат да играят в областта на осведомяването и обучението на потребителите; 35.
подчертава значението на ефективните решения, които са лесноразбираеми и приложими от потребителите;
36. насърчава Комисията по отношение на готовността ѝ да си сътрудничи с икономическите оператори, за да ги насърчава да се ангажират доброволно с действия в подкрепа на устойчивото потребление, които са по-амбициозни от правните задължения; 37. изтъква необходимостта от разширяване на обхвата на Директивата за екодизайна, така че в нея да бъдат включени продуктите, свързани с енергетиката, но също така и по-широк кръг продукти с голямо въздействие върху околната среда, както и необходимостта от добавяне на мерки за предотвратяване на генерирането на отпадъци; 38. решително подкрепя публикуването на инициативата за устойчиви продукти, която има за цел да ги превърне в норма, като по този начин се води борба с преждевременното остаряване и се насърчава устойчивостта; 39. отправя призив към Европейската комисия, държавите членки и местните и регионалните власти за насочване на финансовите стимули от плана на ЕС за възстановяване, така че да се гарантира дългосрочен икономически, социален и екологичен напредък, като същевременно се намали използването на ресурсите, избягват се и се премахват опасните вещества и се подобрява кръговостта на материалите и системите; 40. подчертава още веднъж неотложната необходимост от ускоряване на прехода към модел на растеж с възстановяване, който поддържа потреблението на ресурси в рамките на ограниченията на планетата и намалява нашия отпечатък върху околната среда.
За тази цел е наложително да се прекъсне връзката между растежа и използването на ресурсите, да се постигне развитие в посока на истинско кръгово общество и сътрудничество на всички равнища на управлението и обществото; 41. подчертава необходимостта от подкрепа за МСП и дребни местни производители по време на екологичния преход, без да се увеличава административната тежест.
Финансирането от ЕС е от съществено значение за тези преходи.
Изтъква необходимостта от включване на местните и регионалните власти в предоставянето на информация относно наличните за целта средства на ЕС;